คราวนี้ของจริง! “บีซีพีจี” กำหนดราคา IPO ที่ 10 บ. เทรด SET เดือนนี้
เคาะแล้ว! “บีซีพีจี” หรือ BCPG ผู้ดำเนินธุรกิจผลิตและจำหน่ายไฟฟ้าจากพลังงานหมุนเวียน กำหนดราคา IPO จำนวน 590 ล้านหุ้น ที่ 10 บ. เปิดจอง 14-16 ก.ย.,19-20 ก.ย.นี้ จ่อเทรด SET เดือนก.ย.59 โดยมี บล.กสิกรไทย (ประเทศไทย), บล.ฟินันซ่าและธ.ทิสโก้ เป็นที่ปรึกษาทางการเงิน
13 ก.ย. 2559

บริษัท บางจากปิโตรเลียม จำกัด (มหาชน) หรือ BCP ระบุว่า บริษัท บีซีพีจี จำกัด (มหาชน) หรือ BCPG ในเครือ BCP ซึ่งดำเนินธุรกิจผลิตและจำหน่ายไฟฟ้าจากพลังงานหมุนเวียน กำหนดราคาเสนอขายหุ้นให้ประชาชนทั่วไปครั้งแรก (IPO) ที่ระดับ 10 บาท/หุ้น โดยจะเสนอในราคาเดียวกันทั้งในส่วนของผู้ถือหุ้น BCP ที่มีสิทธิได้รับการจัดสรร และประชาชนทั่วไปในการเสนอขาย IPO
สำหรับผู้ถือหุ้นของบริษัทเฉพาะกลุ่มที่มีสิทธิได้รับจัดสรรหุ้นเพิ่มทุน BCPG สามารถจองซื้อได้ที่สำนักงานใหญ่ของบล.กสิกรไทย ภายในระยะเวลาจองซื้อ ตั้งแต่เวลา 9.00-16.00 น. ของวันที่ 14-16 ก.ย.นี้
อนึ่งก่อนหน้านี้ BCPG ระบุว่าจะขายหุ้น IPO จำนวน 590 ล้านหุ้น ที่ช่วงราคาหุ้นละ 9.80-10.00 บาท และจะกำหนดราคาเสนอขายหุ้น IPO ในต้นสัปดาห์นี้ ก่อนจะเปิดให้ผู้ถือหุ้นของ BCP ที่มีสิทธิได้รับจัดสรรหุ้น BCPG จองซื้อหุ้นในวันที่ 14-16 ก.ย. และจัดสรรให้นักลงทุนทั่วไปจองซื้อหุ้นในวันที่ 19-20 ก.ย.59 โดยคาดว่าจะทำการซื้อขายในตลาดหลักทรัพย์แห่งประเทศไทย (ตลท.) ภายในเดือน ก.ย.นี้
 